**Ettepanek Põltsamaa valla kaasavasse eelarvesse** 

**Idee nimetus: „Suvekohvik PAPAYA Põltsamaale“**

**Idee eesmärk ja olulisus:**

Põltsamaa jõgi ja kaunis veepeegel on piirkonna üheks magusamaks kohaks, mille ääres kevadel ja suvel valgeid õhtuid nautida ja tuttavatega aega veeta. Hetkel on linnas piiratud võimalused istuda värskes õhus just meie imelise jõe ääres ja teha seda mugavalt. Põltsamaa jõe äärde rippsilla juurde ja üsna linna keskuse lähedale rajatud suvekohvik pakub võimalusi nii kohalikele kui ka turistidele siin mõnusalt aega veeta ja muudab kogu linna palju atraktiivsemaks. Projekti tulemus mõjutab positiivselt piirkonna mainet ja pakub uut viisi aja sisustamiseks.

**Idee kirjeldus:**

Olles uurinud Põltsamaa inimestelt, millest kõige enam puudust tuntakse, siis mainitakse väga tihti, et ei ole kohta, kus sõpradega ja tuttavatega värskes õhus istuda. Näideteks tuuakse Emajõe kallast Tartus või vägagi hästi toimivat suvekohvikut “Ingel” Pilistveres. Kas selleks, et juua magusat jäätisekokteili või süüa kosutavat wrappi, peavad põltsamaalased ette võtma teekonna meie vallast välja? Tegelikult on lahendus käega katsuda. Teeme enda suvekohviku ja rajame selle Põltsamaa jõe kaldale rippsilla juurde, et nii meile kui ka külalistele oleks näha linna ilu, võimalused ja saaksime nautida kohvikuga kaasnevaid rõõme siit lahkumata.

Põltsamaa jõe äärde rajatakse kaasava eelarve toel suvekohvik ehk Veski 15 hoone juures asuv väliterrass, mis pakub võimalusi veeta mõnusalt aega nii noortele kui ka vanematele külalistele. Kohvikus tegutsevad Põltsamaa piirkonna noored, kes õpivad kohvikutöö erinevaid tahke ja pakuvad oma tööd tehes kohviku külastajatele põnevaid maitseelamusi ning mõnusat atmosfääri. Just need märksõnad ongi peamised - maitseelamus, mõnus seltskond ja atmosfäär, Põltsamaa jõgi ja linna vaated. Kohvikuga tegelemise võimalus annab noortele hea kogemuse edaspidiseks ükskõik millises eluvaldkonnas - täpsus, korrektsus, vastutus, vigadest õppimine, pingetaluvus, julgus, rõõm ja veel palju muud vajalikku.

Kuna kohvik hakkaks asuma Põltsamaa jõe ääres, siis lisana saaksime välja rentida vesirattaid, SUP laudasid, et inimesed saaksid nautida meie imelist jõge koos päikese loojanguga. Idee poolest on Veski 15 hoone juurest üle tee olev plats täielikult oma potensiaalist veel kasutamata ja sinna kanti võimaluste rajamine aitab linnal kasvada.

Meie missioon on Põltsamaa inimeste, turistide ning eriti noorte rõõm, julgus, tegutsemistahe ja ettevõtlikkus - seda õpime ise koos kohalikega kohvikut pidades. Elavdame piirkonna turismi ja ettevõtlikkust. Pakume külalistele tervislikku kehakinnitust, maitsenaudinguid ja Põltsamaa linna ja looduse ilu vaimu erksuseks.

Oleme veendunud selle ettevõtmise tarvilikkuses. Kaasava eelarve toel tahame julgustada oma seniseid mõttekaaslasi panustama meie tegevusse, andes meile hääle ning leida ka uusi sõpru, kellele see korda läheb.

**Sihtrühm:**

**Kohalikud elanikud** – piirkonna ajaveetmise võimaluste laiendamine suurendab rahulolu - ja uhkustunnet ning annab ka koha ja võimaluse uute traditsioonide tekkeks, näiteks jalutuskäigud jõe kaldal, ägedad ja mitmekülgsed sündmused jms.

**Sise - ja välisturistid** – suurendab reisimotivatsiooni eri vanuses külastajate seas.

**Kohalikud turismiettevõtjad** – linna atraktiivsus ja võimalused soodustavad ja pikendavad turistide piirkonnas viibimise aega, tänu millele saavad otsest kasu ka teised kohalikud turismi teenuste pakkujad nagu majutusasutused, atraktsioonid ja erinevad sündmused jne.

**Sündmuse korraldajad** – suvekohvikus saab korraldada kontserte, sünnipäevasid ja veel palju muid toredaid sündmuseid.

**Kohalik omavalitsus** – külastus aktiivsuse tõus aktiveerib väike ettevõtlust ning tekitab seeläbi piirkonda ka olulisel määral ettevõtlus võimalusi ja tulu.

**Taotletav summa:** 15000€

Eelarve kalkulatsioon koostatud erinevate hinnapakkumiste ja lahenduste analüüsil.

|  |  |
| --- | --- |
| **Väliterrassi ehitus** | **8000** |
| **Mööbel** | **2000** |
| **Seadmed** | **3000** |
| **Alustamisega seonduvad kulud** | **2000** |
| **Kokku** | **15000** |

|  |  |
| --- | --- |
| Jan Müür | Marko Uusküla |
| +372 59066242 | +372 58549499 |
| janmyyr44@gmail.com | marko.uuskula@outlook.com  |
| (allkirjastatud digitaalselt) | (allkirjastatud digitaalselt) |